text: Esbjergs danske mestre henter canadier
  23 juni 2016 kl. 04.40
  Den 25-årige canadiske wing Tyler Fiddler skal forstærke Esbjerg Energy i den kommende sæson. 
  Esbjerg Energys fans skal nu til at lære endnu en canadier at kende. Klubben har netop hentet den 25-årige canadiske Tyler Fiddler fra Colorado Eagles i East Coast Hockey League. Det oplyser de danske mestre i en pressemeddelelse.
  Tyler Fiddler er 183 cm. høj og han vejer 79 kilo. Han beskrives af Esbjerg Energy som en duelstærk spiller.
  - Han er konkurrenceminded og i besiddelse af mange af de egenskaber, som vi får brug for. Tyler er dygtig til spillet i hjørnerne, hvor han forstår at forsvare pucken. Han producerer point i holdets offensiv, men er lige så ivrig for at deltage i spillets defensive aspekter, fortæller Esbjerg Energys cheftræner Mark Pederson i pressemeddelelsen.  
  Det er ikke uvant for Esbjerg Energy at hente canadiere til klubben. Sidste sæson var fem af klubbens spillere fra Canada. Brock Nixon, der var en af de fem canadiske spillere i sidste sæson, har tidligere spillet sammen med Tyler Fiddler.
  